b'\n_START_ARTICLE_\nZajedavske stenice\n_START_SECTION_\nOpis\n_START_PARAGRAPH_\nZajedavske stenice dose\xc5\xbeejo med 4 in 12 mm v dol\xc5\xbeino ter imajo reducirana krila. Vse so rjavo obarvane, ve\xc4\x8dinoma pono\xc4\x8di aktivne \xc5\xbeivali s splo\xc5\xa1\xc4\x8denim ovalnim telesom, ki se podnevi skrivajo v razli\xc4\x8dnih \xc5\xa1pranjah, pono\xc4\x8di (predvsem tik pred zoro) pa prilezejo na plano in sesajo kri. Obustni aparat, ki pri ve\xc4\x8dini drugih stenic slu\xc5\xbei za sesanje rastlinskih sokov, je tu prilagojen za sesanje krvi. Oblikovan je v kljunec (rostrum), znotraj katerega potekata dva kanala, enako kot pri ostalih vrstah. Razlika je v tem, da eden od njiju namesto za izlo\xc4\x8danje prebavnih sokov slu\xc5\xbei izlo\xc4\x8danju sredstva proti strjevanju krvi in blagega anestetika._NEWLINE_Zna\xc4\x8dilen zanje je na\xc4\x8din oploditve, pri katerem samec s svojim ostrim penisom predre sami\xc4\x8din zadek in vnese vanjo spermo mimo obi\xc4\x8dajnih poti oploditve. Domnevajo, da se na ta na\xc4\x8din delno izogne sami\xc4\x8dini izbiri samca, saj imajo pri sorodnih \xc5\xbeu\xc5\xbeelkah samice posebne organe za shranjevanje sperme, s katerimi lahko izbirajo, katera bo oplodila jaj\xc4\x8deca. Semen\xc4\x8dice nato splavajo po sami\xc4\x8dini hemolimfi naravnost do jaj\xc4\x8dnikov._NEWLINE_Ve\xc4\x8dina spoznanj o biologiji zajedavskih stenic temelji na preu\xc4\x8devanju posteljne stenice. Samica odlo\xc5\xbei med 150 in 200 jaj\xc4\x8deci. Li\xc4\x8dinke odrastejo v dveh mesecih, \xc4\x8de imajo na voljo gostitelja in je vlaga dovolj visoka. Pred vsako levitvijo morajo dobiti obrok krvi. Odrasle \xc5\xbeivali \xc5\xbeivijo okoli dve leti. Vemo, da lahko zdr\xc5\xbeijo dolgo \xc4\x8dasa brez hrane, vendar pa samica nujno potrebuje hrano za razvoj jaj\xc4\x8dec. Podobno kot drugi zunanji zajedavci, ki ne pre\xc5\xbeivijo vsega \xc5\xbeivljenja na gostitelju, morajo vsako prilo\xc5\xbenost za prehranjevanje izkoristiti hitro. Posteljna stenica se lahko popolnoma napije v dveh in pol do petih minutah. Napita s krvjo je temno rde\xc4\x8de barve in kroglaste oblike.\n_START_SECTION_\nEkologija\n_START_PARAGRAPH_\nGostitelji zajedavskih stenic so v glavnem pti\xc4\x8di in netopirji, skupina pa je znana predvsem po vrstah, ki napadajo \xc4\x8dloveka. Za razliko od ve\xc4\x8dine ostalih zunanjih zajedavcev zanje \xc5\xa1e ni znano, da bi prena\xc5\xa1ali kakr\xc5\xa1nekoli povzro\xc4\x8ditelje bolezni. Bolj \xc5\xa1kodijo gostiteljem ob ve\xc4\x8dji \xc5\xa1tevil\xc4\x8dnosti, saj lahko povzro\xc4\x8dijo precej\xc5\xa1njo izgubo krvi.\n_START_SECTION_\nPomen za \xc4\x8dloveka\n_START_PARAGRAPH_\nOd zajedavskih stenic se na \xc4\x8dloveku prehranjuje posteljna stenica (Cimex lectularius), na katero lahko \xc5\xa1e vedno naletimo v obmo\xc4\x8djih s slab\xc5\xa1imi higienskimi standardi. Njen pik je neprijeten, povzro\xc4\x8di drobno oteklino, ki lahko srbi \xc5\xa1e nekaj ur do nekaj dni po piku. Neprijetni piki so glavni razlog za nadle\xc5\xbenost, saj posteljne stenice ne prena\xc5\xa1ajo nalezljivih bolezni. Za primer, virus HIV lahko tako v telesu stenice pre\xc5\xbeivi do enega tedna, vendar se v njej ne razmno\xc5\xbeuje, ni prisoten v iztrebkih in se ne prenese s slino v novega gostitelja. Mo\xc5\xbena izjema je le virus, ki povzro\xc4\x8da hepatitis B._NEWLINE_Ve\xc4\x8dkrat povzro\xc4\x8da skrbi tudi vrsta Oeciacus hirundinis, ki zajeda na doma\xc4\x8dih lastovkah in jo lahko v\xc4\x8dasih vidimo v \xc4\x8dlovekovih bivali\xc5\xa1\xc4\x8dih, kjer gnezdijo omenjene lastovke. Poleg posteljne stenice v\xc4\x8dasih napade \xc4\x8dloveka tudi tropska vrsta Cimex hemipterus._NEWLINE_Od pri\xc4\x8detka uporabe sinteti\xc4\x8dnih insekticidov, posebej DDT, so manj raz\xc5\xa1irjene, \xc5\xa1e zdale\xc4\x8d pa ne iztrebljene. So izjemno trdo\xc5\xbeive, zaradi \xc4\x8desar klasi\xc4\x8dne fizikalne metode zatiranja (npr. s paro) niso u\xc4\x8dinkovite. Kot naju\xc4\x8dinkovitej\xc5\xa1e se je izkazalo zadimljanje z dolgotrajno delujo\xc4\x8dimi insekticidi.\n_START_SECTION_\nSistematika in evolucija\n_START_PARAGRAPH_\nSesanje krvi (t. i. obligatna hematofagija) zajedavskih stenic nakazuje, da so nedvomno monofiletska skupina. Fosilni zapis je skromen; domnevajo, da so se prvi predstavniki razvili v eocenu ali malenkost prej, hkrati s pojavom netopirjev, ki so gostitelji ve\xc4\x8dine dana\xc5\xa1njih vrst.'